Document ID: 32007D0588

KOMISJONI OTSUS,
24. august 2007,
millega muudetakse otsust 2007/554/EÜ, mis käsitleb teatavaid kaitsemeetmeid seoses suu- ja sõrataudiga Ühendkuningriigis
(teatavaks tehtud numbri K(2007) 4058 all)
(EMPs kohaldatav tekst)
(2007/588/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 11. detsembri 1989. aasta direktiivi 89/662/EMÜ veterinaarkontrollide kohta ühendusesiseses kaubanduses seoses siseturu väljakujundamisega, (1) eriti selle artikli 9 lõiget 4,
võttes arvesse nõukogu 26. juuni 1990. aasta direktiivi 90/425/EMÜ, milles käsitletakse ühendusesiseses kaubanduses teatavate elusloomade ja toodete suhtes seoses siseturu väljakujundamisega kohaldatavaid veterinaar- ja zootehnilisi kontrolle, (2) eriti selle artikli 10 lõiget 4,
ning arvestades järgmist:
(1)
Ühendkuningriigis on teatatud suu- ja sõrataudi juhtudest.
(2)
Suu- ja sõrataud Ühendkuningriigis võib ohustada teiste liikmesriikide karjasid tulenevalt elusate sõralistega kauplemisest ja nendest valmistatud teatavate toodete turuleviimisest.
(3)
Arvestades taudi olukorda Ühendkuningriigis võeti vastu komisjoni otsus 2007/554/EÜ, (3) et tugevdada Ühendkuningriigis suu- ja sõrataudi tõrjeks võetud meetmeid.
(4)
Nüüd on siiski võimalik piirangualasid kohandada, et võtta arvesse täheldatud võimalikke kontakte nakatunud põllumajandusettevõttega ning loomade ja toodete liikumise suhtes teostatud kontrollimisi.
(5)
Arvestades Ühendkuningriigi esitatud teavet, tundub praegu, et otsuse 2007/554/EÜ I ja II lisas loetletud piirkonnad peaksid hõlmama ohustatud tsoone kinnitatud haiguspuhangute ümbruses ja ümbritsevat tugevdatud järelevalvega tsooni Surreys, mis on kindlaks määratud vastavalt nõukogu 29. septembri 2003. aasta direktiivile 2003/85/EÜ ühenduse meetmete kohta suu- ja sõrataudi tõrjeks, millega tunnistatakse kehtetuks direktiiv 85/511/EMÜ ja otsused 89/531/EMÜ ja 91/665/EMÜ ning muudetakse direktiivi 92/46/EMÜ. (4)
(6)
Epidemioloogilist olukorda ja kõrge riskiteguriga alal rakendatud tõhusaid tõrjemeetmeid silmas pidades kõrvaldatakse eelnimetatud muudatusega puhvertsoon vähendatud kõrge riskiteguriga ala ja Ühendkuningriigi taudivaba osa vahel. See eeldab siiski, et väljapoole järelevalvetsooni jäävates Suurbritannia osades tuleb kohaldada samalaadset täiendavat veterinaarjärelevalvet ja sertifitseerimist kui Põhja-Iirimaal pärast otsuse 2007/554/EÜ vastuvõtmist.
(7)
Samuti tuleks tühistada piirangud hobuslaste liikumisele ja nõue töödelda sõidukite rehve desinfektsioonivahendiga kogu Ühendkuningriigis.
(8)
Olukord vaadatakse üle toiduahela ja loomatervishoiu alalise komitee 11. septembriks 2007 kavandatud koosolekul ning vajadusel kohandatakse meetmeid.
(9)
Seepärast tuleks otsust 2007/554/EÜ vastavalt muuta.
(10)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsust 2007/554/EÜ muudetakse järgmiselt.
1.
Artikli 10 lõige 2 ja artikkel 12 jäetakse välja.
2.
Artiklis 17 asendatakse kuupäev „25. augustini 2007” kuupäevaga „15. septembrini 2007”.
3.
I ja II lisa asendatakse käesoleva otsuse lisas esitatud tekstiga.
Artikkel 2
Liikmesriigid kohandavad enda poolt kaubanduse suhtes kohaldatavaid meetmeid, et viia need kooskõlla käesoleva otsusega. Liikmesriigid teatavad nimetatud meetmetest viivitamata komisjonile.
Artikkel 3
Käesolev otsus on adresseeritud liikmesriikidele.
Brüssel, 24. august 2007

Labels: 17
20
0
6
18